”Jo maalaisjärki kertoo, ettei nykykäytännössä ole järkeä.”

Kansanedustaja Jaana Pelkonen (kok.) sanoo, että anniskelun eli alkoholin ravintolamyynnin säännöt ovat liian monimutkaiset.

– Tiukoista anniskelusäädöksistä on jo aiheutunut vaikeuksia ravintolayrittäjille, hän sanoo.

Pelkonen ihmettelee, miksi anniskeluluvan saantiin tarvitaan anniskelupassi ja vastaava hoitaja, jolla on vähintään kaksi vuotta anniskelukokemusta tai vuoden koulutus alalta. Yrittäjän velvollisuuksiin kuuluu myös tehdä neljännesvuosittain ilmoitukset alkoholin ostoista sekä henkilökunta- ja anniskelualuesuunnitelmista.

– Anniskelulupa on joko toistaiseksi voimassa oleva, määräaikainen tai tilapäinen. Ulkoterassi, tupakan myyminen ja anniskeluajan jatkaminen vaativat vielä omat erilliset lupansa, Pelkonen arvostelee.

Hänen mukaansa anniskeluun liittyviä säädöksiä ja ohjeistuksia löytyy kahdeksasta eri Valviran laatimasta asiakirjasta. Anniskelun vastaavaa hoitajaa koskeva ohjeistus on 17 sivua pitkä.

– Jo maalaisjärki kertoo, ettei nykykäytännössä ole järkeä.